BODOLAND रादाब: मुसलपुर, 17 मे : बाक्सा जिल्लानि बेंगिरि रन्जन सर्माखौ मान होनानै बिदाइ होयो बाक्सा जिल्ला खौरांगिरि गौथुमा । आसाम सोरखारनि पारसेनेल बिफाना मोनसे बिथोनलाइनि गेजेरजों जिल्ला बेंगिरिखौ सोलाय-सोल’ खालामो । बे रोखोमैनो बाक्सा जिल्लानि बेंगिरि रन्जन सर्माखौ सोलायनाय जायो । मख’नो नांगोनदि 2019 नि 13 नभेम्बर खालाराव जिल्ला बेंगिरि रन्जन सर्माया बाक्सानि बिबानखौ लादोंमोन, जिल्ला बेंगिरिनि बिबानखौ लानायनि उनावनो रन्जन सर्मा बिथांआ कभित-19 थासारि फोजोबनो गोख्रों बिफाव लादों । लोगोसेनो समाजाव सोमजिनाय गेना खान्थिजों लोब्बा थानायफोरखौ दबथायनो गोख्रों बिथोनलाइ होबोदों आरो फोजोबबोदों । मोनसे समाव बिटिआराव रायजो बेंगिरिनि खुंथाइ सोलिनाय समावबो रायजोखौ दैदेनायाव जिल्ला बेंगिरि रन्जन सर्मा बिथांआ गोख्रों बिफाव लानायखौ नुदोंमोन । बेनि उनाव बिटिसि बिसायख’थि आरो आसाम बिधान सभा बिसायख’थिखौ गोजोन थासारिजों जाफुंसार होनो हादों । दिनै जिल्ला बेंगिरिनि मावखुलिआव बाक्सा जिल्ला खौरांगिरि गौथुमा बिदाय होनाय समाव बिथांआ खौरांगिरिफोरनि सिगांआव बुंथियोदि बाक्सा जिल्लाआव खामानि मावनानै मोनसे गोजोन आरो रंजानायखौ मोननो हादोंमोन । बाक्सा जिल्लानि थासारिया मोनसे समायना गाबजों बुंफबनाय आरो बेनि थागिबि सुबुंफोराबो मानिजाथाव आरो अनजाथाव । बिटिएडि खौरांगिरि गौथुमनि आफादगिरि बिनय कुमार बर’ गाहाय नेहाथारि निरेन कुमार सर्मा, बोसोनगिरि ख्रोमसार बसुमतारी, बाक्सा जिल्ला खौरांगिरि गौथुमनि मेगाजिन नेहाथारि दिपांकर बरुवा, जारनालिस्ट इउनियन अफ आसाम बाक्सा जिल्ला गौथुमनि गाहाय नेहाथारि मान’हर राजबंसि, सोद्रोमा दिलिप कुमार बर’ बिथांमोनजों लोगोसे मुसलपुर प्रेस क्लाबनि सोद्रोमाफोरा आलादा आलादायै आर’नाइ, गोर्खा तुपि, कलम बायदि होनानै जिल्ला बेंगिरि रन्जन सर्माखौ मान होयो । जिल्ला बेंगिरि रन्जन सर्माखौ बिदाइ आरो मान होनाय हाबाफारियाव बाक्सा जिल्ला सुबुं फोनांजाब बिफाननि मावथि हेमचन्द्र पाटक बिथांआबो बाहागो लादोंमोन ।